Kim Behnke (FRI), 2000-05-09:
Det er jo en interessant sag set i det lys, at de fleste jo egentlig er enige i den betragtning, at den måde, vi beskatter motorcyklerne på i Danmark, ikke er særlig hensigtsmæssig, for vi har en motorcykelbeskatning, som bestemt ikke fremmer salget af nye, mindre miljøbelastende motorcykler, nok nærmest tværtimod.
Men desværre har det ikke kunnet lade sig gøre at skaffe et flertal for at vedtage det her beslutningsforslag.
Under udvalgsarbejdet har skatteministeren tilkendegivet, at når det gælder et katalysatorfradrag, som skulle have det formål at holde købere af nye motorcykler med katalysatorer skadesløse rent afgiftsmæssigt, er regeringen indstillet på at fremme et sådant forslag, og man har talt om, at det kunne ske i efteråret 2001.
Det synes vi nu er lidt rigeligt længe at vente, og derfor er det vores hensigt at holde ministeren fast på løftet, sådan at vi allerede i efteråret 2000 kommer til at tage stilling til det enkelte punkt, nemlig katalysatoren.
Det bør ud fra alle betragtninger være den eneste fornuftige løsning; en løsning, som Folketinget tidligere har valgt, når det gjaldt biler, og en løsning, som vi ved i øjeblikket bliver fravalgt af motorcykelkøberne, simpelt hen fordi det bliver alt for dyrt. Ser man så på den valutakursudvikling, der har været på det seneste, så er det jo også til at græde over, at når det gælder køb af motorcykler fra de to væsentligste leverandørlande, nemlig Japan og USA, så har alene kursstigninger på dollar og yen, fordi denne her discountvaluta, euroen, rasler ned i øjeblikket, kombineret med, at man altså betaler fuld registreringsafgift af valutastigningerne betydet, at motorcykler i øjeblikket har fået prisstigninger på mellem 23 og 25 pct.
Det er jo fuldstændig vanvittigt, at vi har et system, så valutakursudsving rent faktisk betyder, at skatteministeren får et større afgiftsprovenu i statskassen.
Det er jo ikke det, der på nogen måder er meningen, og det taler for, at vores nuværende afgiftssystem bliver lavet om til et system, som er baseret på stykafgift i stedet for procentafgift.
Allerede ved førstebehandlingen var skatteministeren meget optaget af at citere nogle ulykkesstatistikker fra Norge, og vi har under udvalgsarbejdet fået godtgjort, at det nok var mere relevant at kigge på de danske ulykkesstatistikker, for de danske ulykkesstatistikker viser, at antallet af dræbte i motorcykelulykker er faldet de senere år.
Jeg kan så forstå, at specielt Socialdemokratiet har den opfattelse, at så længe, der bliver dræbt bare en enkelt på motorcykel, vil man ikke være med til at sænke afgiften.
Det er jo et eksotisk synspunkt.
Men at Socialdemokratiets ordfører bevidst tilbageholder oplysninger for Folketinget, det synes jeg er ubehageligt.
Allerede den 29. april blev Socialedemokratiets ordfører gjort opmærksom på, hvordan afgiftsændringerne er blevet gennemført af arbejderpartiregeringen i Oslo sammen med et flertal i Stortinget
Derfor er det selvfølgelig ubehageligt at opleve, at man er så panisk i Socialdemokratiet for at forhindre, at disse afgifter på motorcykler bliver nedsat, så selv når man får den slags oplysninger fra folk i branchen, så lader man være med at gå videre til Folketingets udvalg med de oplysninger.
Men nu har vi andre også fået oplysningerne og kan jo se, at man i Norge har gjort det, der er det eneste rigtige, nemlig at gøre de mindste motorcykler afgiftsfri, og så i øvrigt lave en afgiftsstruktur i Norge, som fremmer de motorcykler, som har den mindste miljøbelastning, og straffer dem, der er til skade for miljøet.
Det er forslag, som Socialdemokratiet i Norge altså kunne finde ud af at få gennemført, og som det er mig en gåde, at Socialdemokratiet i Danmark ikke på tilsvarende vis kan støtte ved at fremme det beslutningsforslag, vi nu har til afstemning.
Men som sagt vender vi tilbage til sagen til efteråret, primært for at fastholde ministeren på løftet om katalysatorfradraget, sekundært for at Folketinget også til efteråret kan komme til at tage stilling til, om vi ikke bør følge nordmændene, følge Arbeiderpartiet i Norge, som har været progressivt, fremadskuende og kan se, at der skal ske nogle ændringer. Der er grund til at rose Socialdemokratiets kolleger i Arbeiderpartiet i Norge, og der er grund til at græmmes over, at Socialdemokratiet i Danmark ikke er nær så visionært, men fortsat sidder i beton op til halsen.
Tak til dem, der vælger at støtte vores forslag, og vi vender tilbage til efteråret.
Afstemning